CELEX: 32017R1199
Language: el
Date: 2017-07-04 00:00:00
Title: Κανονισμός (ΕΕ) 2017/1199 του Ευρωπαϊκού Κοινοβουλίου και του Συμβουλίου, της 4ης Ιουλίου 2017, για την τροποποίηση του κανονισμού (ΕΕ) αριθ. 1303/2013 όσον αφορά συγκεκριμένα μέτρα για την παροχή πρόσθετης βοήθειας σε κράτη μέλη που έχουν πληγεί από φυσικές καταστροφές

7.7.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 176/1
               
            ΚΑΝΟΝΙΣΜΌΣ (ΕΕ) 2017/1199 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
      της 4ης Ιουλίου 2017
      για την τροποποίηση του κανονισμού (ΕΕ) αριθ. 1303/2013 όσον αφορά συγκεκριμένα μέτρα για την παροχή πρόσθετης βοήθειας σε κράτη μέλη που έχουν πληγεί από φυσικές καταστροφές
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 177,
      Έχοντας υπόψη την πρόταση της Ευρωπαϊκής Επιτροπής,
      Κατόπιν διαβίβασης του σχεδίου νομοθετικής πράξης στα εθνικά κοινοβούλια,
      Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
      Αφού ζήτησε τη γνώμη της Επιτροπής των Περιφερειών,
      Αποφασίζοντας σύμφωνα με τη συνήθη νομοθετική διαδικασία (2),
      Εκτιμώντας τα ακόλουθα:
      
                  (1)
               
               
                  Ο κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (3) θεσπίζει τους κοινούς και γενικούς κανόνες που εφαρμόζονται στα Ευρωπαϊκά Διαρθρωτικά και Επενδυτικά Ταμεία (ΕΔΕΤ), συμπεριλαμβανομένου του Ευρωπαϊκού Ταμείου Περιφερειακής Ανάπτυξης (ΕΤΠΑ). Για την παροχή πρόσθετης βοήθειας σε κράτη μέλη που έχουν πληγεί από φυσικές καταστροφές, θα πρέπει να υφίσταται η δυνατότητα εισαγωγής ενός ξεχωριστού άξονα προτεραιοτήτων εντός επιχειρησιακού προγράμματος, με ποσοστό συγχρηματοδότησης έως και 95 % που να καλύπτει τις επενδυτικές προτεραιότητες του ΕΤΠΑ όπως ορίζεται στον κανονισμό (ΕΕ) αριθ. 1301/2013 του Ευρωπαϊκού Κοινοβουλίου και του Συμβουλίου (4).
               
            
                  (2)
               
               
                  Τα έργα που πρόκειται να χρηματοδοτηθούν στο πλαίσιο του εν λόγω ξεχωριστού άξονα προτεραιοτήτων για τις φυσικές καταστροφές θα πρέπει να έχουν στόχο την ανοικοδόμηση κατόπιν μεγάλων ή τοπικών φυσικών καταστροφών όπως ορίζονται στον κανονισμό (ΕΚ) αριθ. 2012/2002 του Συμβουλίου (5).
               
            
                  (3)
               
               
                  Για έργα που εντάσσονται στον ξεχωριστό άξονα προτεραιοτήτων για τις φυσικές καταστροφές, είναι απαραίτητο να εισαχθεί παρέκκλιση από τους γενικούς κανόνες που αφορούν την ημερομηνία έναρξης επιλεξιμότητας μιας δαπάνης σε σχέση με δαπάνες που καθίστανται επιλέξιμες ως αποτέλεσμα τροποποίησης ενός προγράμματος, ώστε να εξασφαλιστεί η δυνατότητα συγχρηματοδότησης των μέτρων που λαμβάνουν οι αρχές των κρατών μελών αμέσως μετά την καταστροφή και πριν από την τροποποίηση του επιχειρησιακού προγράμματος.
               
            
                  (4)
               
               
                  Για να μπορεί να είναι επιλέξιμη η δαπάνη που πραγματοποιήθηκε και καταβλήθηκε από την ημερομηνία κατά την οποία συνέβη η φυσική καταστροφή, ακόμα κι αν αυτή προηγείται της ημερομηνίας έναρξης ισχύος του παρόντος κανονισμού, η αντίστοιχη διάταξη σχετικά με την ημερομηνία έναρξης της επιλεξιμότητας της δαπάνης των δικαιούχων θα πρέπει να έχει αναδρομική ισχύ.
               
            
                  (5)
               
               
                  Συνεπώς, ο κανονισμός (ΕΕ) αριθ. 1303/2013 θα πρέπει να τροποποιηθεί αναλόγως,
               
            ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τροποποίηση του κανονισμού (ΕΕ) αριθ. 1303/2013
      Στο άρθρο 120 του κανονισμού (ΕΕ) αριθ. 1303/2013, προστίθεται η ακόλουθη παράγραφος:
      
         «8.   Στο πλαίσιο επιχειρησιακού προγράμματος μπορεί να καθοριστεί ξεχωριστός άξονας προτεραιοτήτων με ποσοστό συγχρηματοδότησης έως και 95 % για την υποστήριξη έργων που πληρούν όλες τις ακόλουθες απαιτήσεις:
         
                     α)
                  
                  
                     τα έργα επιλέγονται από διαχειριστικές αρχές για την αντιμετώπιση μεγάλων ή τοπικών φυσικών καταστροφών όπως ορίζονται στο άρθρο 2 παράγραφοι 2 και 3 του κανονισμού (ΕΚ) αριθ. 2012/2002 του Συμβουλίου (*1)·
                  
               
                     β)
                  
                  
                     τα έργα στοχεύουν στην ανοικοδόμηση ως ανταπόκριση στη φυσική καταστροφή,και
                  
               
                     γ)
                  
                  
                     τα έργα υποστηρίζονται στο πλαίσιο μιας επενδυτικής πολιτικής του ΕΤΠΑ.
                  
               Το ποσό το οποίο διατίθεται για τα έργα που αναφέρονται στο πρώτο εδάφιο δεν υπερβαίνει το 5 % της συνολικής πίστωσης του ΕΤΠΑ σε κράτος μέλος για την προγραμματική περίοδο 2014-2020.
         Κατά παρέκκλιση από το άρθρο 65 παράγραφος 9, οι δαπάνες για έργα στο πλαίσιο του παρόντος άξονα προτεραιοτήτων είναι επιλέξιμες από την ημερομηνία κατά την οποία σημειώθηκε η φυσική καταστροφή.
         Σε περίπτωση όπου οι σχετικές με έργα που αναφέρονται στο πρώτο εδάφιο δαπάνες έχουν συμπεριληφθεί σε αίτηση πληρωμής που υποβάλλεται στην Επιτροπή πριν από τον καθορισμό του ξεχωριστού άξονα προτεραιοτήτων, το κράτος μέλος προβαίνει στις απαραίτητες αναπροσαρμογές στην επόμενη αίτηση πληρωμής και, κατά περίπτωση, στους επόμενους λογαριασμούς που υποβάλλονται μετά την έγκριση της τροποποίησης του προγράμματος.
      
      Άρθρο 2
      Έναρξη ισχύος και εφαρμογή
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      Το άρθρο 1 εφαρμόζεται από την 1η Ιανουαρίου 2014.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Στρασβούργο, 4 Ιουλίου 2017.
         
            
               Για το Ευρωπαϊκό Κοινοβούλιο
            
            
               Ο Πρόεδρος
            
            A. TAJANI
         
         
            
               Για το Συμβούλιο
            
            
               Ο Πρόεδρος
            
            M. MAASIKAS
         
      
      
         (1)  ΕΕ C 173 της 31.5.2017, σ. 38.
      
         (2)  Θέση του Ευρωπαϊκού Κοινοβουλίου της 13ης Ιουνίου 2017 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 26ης Ιουνίου 2017.
      
         (3)  Κανονισμός (ΕΕ) αριθ. 1301/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).
      
         (4)  Κανονισμός (ΕΚ) αριθ. 1301/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με το Ευρωπαϊκό Ταμείο Περιφερειακής Ανάπτυξης και για τη θέσπιση ειδικών διατάξεων σχετικά με τον στόχο «Επενδύσεις στην ανάπτυξη και την απασχόληση» και για την κατάργηση του κανονισμού (ΕΚ) αριθ. 1080/2006 (ΕΕ L 347 της 20.12.2013, σ. 289).
      
         (5)  Κανονισμός (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΕΕ L 311 της 14.11.2002, σ. 3).